[3] સારા વક્તાઓને સાંભળતા રહો. ધર્મસ્થાનો હોય, મંદિરો હોય, ચૂંટણીપ્રચાર હોય કે સભા-સમારંભ હોય. વક્તાઓનો બોલવાનો જુસ્સો અને રજૂઆતનો લય બહુ સરસ હોય છે. તેમની સામે બેસીને તમે ચૂપચાપ સાંભળજો. તમને વિચારવાના મુદ્દા પણ મળશે અને તમારી એકલતા તૂટશે. તમને કોઈની સાથે બેસીને ફકત પોતાનું જ પુરાણ માંડવાની આદત હોય તો તમે આ આનંદ લઈ શકવાના નથી. એવા લોકો તો એકસો આઠ સહવાસીઓની વચ્ચે પણ એકલા પડી જાય છે. કેમ કે તેમને બોલવામાં રસ હોય છે. સાંભળવામાં નહીં. સારો શ્રોતા ક્યારેય એકલો પડતો નથી. તમે સાંભળવાની કળામાં નિષ્ણાત બનો. તમે બીજાની વાત સાંભળો છો, હા પાડીને અને સવાલો ઊભા કરીને તમે સામા માણસને બોલતો રાખો છો – તો તમે ક્યારેય એકલા નથી પડવાના. વાત કરવાની આદત અલગ હોય છે. વાતોડિયો સ્વભાવ અલગ હોય છે. તમે ક્યાં છો તે તમે શોધો. તમને કોઈ રસ્તો જડી આવશે.